Johan Henrik Nebelong

Johan Henrik Nebelong (1817–1871) var en dansk arkitekt. Han er i Norge særlig kjent for å ha tegnet Oscarshall på Bygdøy, men har også stått for de naturhistoriske samlingene ved Bergen Museum, hovedbygningen på Bærums Verk hovedgård (1848) og den middelalderinspirerte kommandantboligen på Akershus festning (1844).

Bakgrunn 
Johan Henrik Nebelong ble født den 20. juli 1817 i København i Danmark som sønn av skomakermester Johan Henrik Nebelong og hustru Anna Christine (født Schreyber). Han var yngre bror av arkitekten Niels Sigfred Nebelong (1806–1871). Den 11. november 1843 ble han gift i Christiania med Christiane Palmine Wunderlich (født 7. april 1816 i København, død samme sted 31. januar 1918). Han ble utdannet ved Det Kongelige Danske Kunstakademi i København i perioden 1833–1839, hvor han hadde 
professor G.F. Hetsch som lærer og ble tildelt utmerkelsene lille sølvmedalje 1838 og store sølvmedalje i 1839.

Karriere 
Nebelong kom til Norge i 1840 for å assistere Hans Ditlev Franciscus von Linstow i arbeidet med Det kongelige slott. Han arbeidet samtidig som lærer ved Kunst- og Håndverksskolen i Christiania fram til 1853.

Sammen med blant andre I.C. Dahl var han med på å stifte Foreningen til Norske Fortidsminnesmerkers Bevaring i 1844 og satt i styret fram til 1853, da han vendte tilbake til København og arbeidet ved Kunstakademiets Arkitektskole i årene 1853–1855. Han var medlem av Charlottenborgs Utstillingskommisjon 1858–1866 og bygningsinspektør for Københavns 1. Distrikt 1856–1858. Han ble utnevnt til titulær professor 1860 og medlem av Akademiet fra 1855.

Arbeider i Norge 

 1840–1848 – Interiørene til Det kongelige slott
 1842 – Karl Johans gate 31, senere ombygget til Grand Hotel (1874)
 1844 – Akersgata 65/Teatergata 1 leiegården «Malthegården» eller «Maltheby», i sin samtid byens mest eksklusive
 1844 – Kommandantboligen på Akershus festning, senere kalt General Glads bolig. Borgaktig oppført i pusset tegl med hjørnetårn.
 1844 – Gravmonument i støpejern over forfatteren Mauritz Hansen ved Kongsberg kirke
 1844 – Stakitt i støpejern omkring Wedelmonumentet på Bygdøy
 1845–1847 ledet arbeidet med utgravning og restaurering av klosterruinene på Hovedøya
 1845–1849 – Lungegårdshospitalet for spedalske i Bergen, nedbrent 1853
 1845–1846 – Parkveien 27 (trolig Nebelong), «Villa Mysosten» på folkemunne etter fasong og farge, to etasjes villa
 1846 – To broer til haven ved Bygdøy kongsgård
 1846 – Wergelandsveien 29, nygotisk villa som egen bolig 1847, revet 1918 for oppføring av lærerskole (nå: Oslo lærerhøgskole)
 1847 – Wergelandsveien 25, villa
 1847 – Rosenkrantz' gate 7, opprinnelig som Nissens gutteskole, senere ombygget til Christiania Haandværks- og Industriforening (1882)
 1847 – Sørligata 54, «Heibergløkken» eller «Professorløkken», sommerbolig for professor Christian Heiberg. Senere bygget om til barnehage (1960), nåværende gateadresse Økernveien 4.
 1847–1852 Oscarshall lystslott med kavalerbygning, portnerbolig, parkanlegg og gartneri på Bygdøy
 1848 – Hovedbygningen på Bærums Verk for hoffsjef baron Harald Wedel Jarlsberg
 1849 – Gravmonument i stein og støpejern for jernverkseier Jacob Aall på Holt kirkegård ved Arendal
 1849–1852 – Ombygning og restaurering av Heddal stavkirke i Telemark
 1849–1852 – Hovedbygning ved Rønnerud gård – gårdsanlegg på Jevnaker
 1850-årene Villa og parkanlegget Alunverket på Grønlia ved Christiania, revet 1877 i forbindelse med anleggelsen av Smaalensbanen og Ljabrochausséen
 Portnerbolig og gartnerbolig på Fløia
 1850 – Landfalløya i Lier
 1850 – Toldbodkaia 1, «Stenpakkhuset», lager for den gamle tollboden og er i dag eldste bygget på havnen
 1852 – Kroer kirke i Akershus, brent i 1924
 1854–1860 Utarbeidelse av utkast til standardiserte kirkebygg, i samarbeid med Christian H. Grosch og Heinrich Ernst Schirmer
 1860-årene – Prinsensgate i 3a og 3b
 1862–1867 – De naturhistoriske samlinger ved Bergen Museum
 1867 – Deset kirke i Østerdalen oppført efter Nebelongs standardtegninger, noe ombygget i 1903

Utstillinger 
 1836–1840 – Vårutstillingene på Charlottenborg
 1872 – Nordisk kunstutstilling i København
 1901 – Rådhusutstillingen i København

Referanser

Eksterne lenker 
 
 Artemisia.no
 
 Oslo byleksikon, Kunnskapsforlaget 1987, 
 Norsk biografisk leksikon 1949 og 2003
 Norsk kunstnerleksikon 2004
 Dansk biografisk leksikon

 
Danske arkitekter
Arkitekter innen historismen
Mottakere av De neuhausenske priser
Personer fra København